Kommissionens afgørelse

af 25. marts 2003

om oprettelse af en rådgivende gruppe med betegnelsen "Ekspertgruppen vedrørende Menneskehandel"

(2003/209/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om Den Europæiske Union, og

ud fra følgende betragtninger:

(1) Unionen skal opretholde og videreudvikle EU som et område med frihed, sikkerhed og retfærdighed.

(2) Unionen skal sikre borgerne en høj grad af beskyttelse inden for området med frihed, sikkerhed og retfærdighed. Dette mål skal nås ved at forebygge og bekæmpe kriminalitet, den være sig organiseret eller ej, herunder især handel med mennesker og lovovertrædelser i forhold til børn.

(3) Ifølge artikel 5, stk. 3, i Den Europæiske Unions charter om grundlæggende rettigheder er handel med mennesker forbudt.

(4) Menneskehandel som defineret i Rådets rammeafgørelse 2002/629/RIA af 19. juli 2002 om bekæmpelse af menneskehandel(1) er en alvorlig forbrydelse, der indebærer overtrædelse af grundlæggende menneskerettigheder og menneskets værdighed. Bekæmpelse heraf kræver en tværfaglig indsats mod alle led i handelskæden, både oprindelses-, transit- og bestemmelseslande.

(5) Det Europæiske Råd i Tammerfors den 15. og 16. oktober 1999 opfordrede til forebyggelse af alle former for menneskehandel. På mødet i Sevilla den 21. og 22. juni 2002 gav Det Europæiske Råd udtryk for, at der er behov for en resolut indsats til bekæmpelse af menneskehandel.

(6) Bruxelles-erklæringen blev slutresultatet af den europæiske konference om forebyggelse og bekæmpelse af handel med mennesker - Global udfordring for det 21. århundrede - der blev afholdt fra den 18. til den 20. september 2002. Erklæringen omfatter et bilag med henstillinger, standarder og eksempler på god praksis, der skal tjene som grundlag for det videre arbejde med bekæmpelse af menneskehandel.

(7) En sådan ekspertgruppe bør yde et væsentligt bidrag til den videre kamp mod handel med mennesker og give Kommissionen mulighed for at indhente udtalelser om ethvert påtænkt initiativ vedrørende menneskehandel.

(8) Der bør derfor oprettes en sådan ekspertgruppe, og dens mandat og organisationsform bør defineres nærmere -

TRUFFET FØLGENDE AFGØRELSE:

Artikel 1

Emne

1. Der oprettes herved en rådgivende gruppe vedrørende menneskehandel, i det følgende benævnt "ekspertgruppen".

2. Ekspertgruppen skal bestå af kvalificerede personer, som har kompetence til at vurdere spørgsmål vedrørende menneskehandel. Kompetencen skal være baseret på erfaringer hidrørende fra aktiviteter udført for centraladministrationer i EU-medlemsstater eller kandidatlande eller udført for mellemstatslige, internationale eller ikke-statslige organisationer, der beskæftiger sig med bekæmpelse af menneskehandel, eller erfaringer baseret på videnskabelig forskning udført for offentlige eller private universiteter eller institutter.

Artikel 2

Opgaver

1. Kommissionen kan konsultere ekspertgruppen om alle spørgsmål vedrørende menneskehandel.

2. Ekspertgruppen skal, efter anmodning fra Kommissionen eller på eget initiativ, afgive udtalelser og udarbejde rapporter til Kommissionen under skyldig hensyntagen til henstillingerne i Bruxelles-erklæringen.

3. Specielt skal ekspertgruppen, senest ni måneder efter nedsættelsen af gruppen, forelægge en rapport baseret på disse henstillinger med det formål at bistå Kommissionen med at fremsætte yderligere konkrete forslag på europæisk plan.

Artikel 3

Sammensætning

1. Ekspertgruppen skal bestå af 20 medlemmer.

2. Ekspertgruppens medlemmer skal være personer med erfaringer hidrørende fra aktiviteter udført for:

a) EU-medlemsstaternes centraladministrationer (7 medlemmer)

b) kandidatlandenes centraladministrationer (4 medlemmer)

c) mellemstatslige, internationale og ikke-statslige organisationer, der arbejder på europæisk plan, og som har veldokumenteret erfaring og ekspertise på området menneskehandel (9 medlemmer).

Personer med erfaring hidrørende fra videnskabelig forskning for offentlige eller private universiteter eller institutter i EU-medlemsstater kan også blive medlemmer af ekspertgruppen, hvis de foreslås af ovenstående parter.

3. Ekspertgruppen skal omfatte mindst 40 % medlemmer af hvert køn.

4. Medlemmerne udnævnes som uafhængige eksperter og repræsenterer ikke de stater eller organisationer, de arbejder for.

Artikel 4

Udnævnelse

1. Medlemmerne skal individuelt udnævnes af Kommissionen på grundlag af objektive kriterier vedrørende dokumenteret kompetence og erfaring. Kommissionen udnævner medlemmerne fra en liste bestående af alle personer foreslået af følgende parter:

a) EU-medlemsstaternes regeringer

b) kandidatlandenes regeringer

c) internationale, mellemstatslige og ikke-statslige organisationer, der arbejder med forebyggelse og bekæmpelse af menneskehandel på europæisk plan, og hvis projekter vedrørende bekæmpelse af menneskehandel er blevet samfinansieret inden for rammerne af et af EU-programmerne Stop I eller Stop II.

Hver medlemsstat/kandidatland og hver af ovennævnte organisationer kan foreslå indtil tre personer udnævnt til medlemmer.

2. Kommissionen offentliggør til orientering listen over medlemmer i Den Europæiske Unions Tidende.

Artikel 5

Mandat

1. Medlemmernes mandat varer et år. Det kan fornys.

2. Ved udløbet af deres mandatperiode fortsætter medlemmer af ekspertgruppen med at udøve deres funktion, indtil de afløses eller genudnævnes.

3. Et medlems mandat ophører i tilfælde af fratræden eller dødsfald. Han afløses i så fald for den resterende del af mandatperioden efter proceduren i artikel 4.

4. Der ydes ikke vederlag for det arbejde, der udføres.

Artikel 6

Arbejdsgrupper

Ekspertgruppen kan til udførelse af de i artikel 2 anførte opgaver nedsætte ad hoc-arbejdsgrupper. Sådanne arbejdsgrupper må højst bestå af otte medlemmer.

Artikel 7

Supplerende eksperter

1. Ekspertgruppen kan invitere enhver person med særligt kendskab til et dagsordensemne til at deltage i sit arbejde. Sådanne personer må kun deltage i behandlingen af det emne, som de er blevet indbudt til at drøfte.

2. Ekspertgruppen kan invitere officielle repræsentanter for medlemsstaterne, kandidatlandene eller tredjelande eller for internationale, mellemstatslige og ikke-statslige organisationer.

Artikel 8

Formandskab og forretningsudvalg

1. Ekspertgruppen vælger, med et flertal på to tredjedele af de tilstedeværende medlemmer, en formand og to næstformænd blandt sine medlemmer.

2. Ved udløbet af deres mandatperiode fortsætter formanden og næstformændene med at udøve deres funktioner, indtil de afløses eller genudnævnes.

3. Hvis formandens eller en næstformands mandat ophører ved, at en af dem fratræder eller dør, vælges der en afløser for den resterende del af vedkommendes mandatperiode efter den i stk. 1 beskrevne procedure.

4. Formanden og næstformændene udgør forretningsudvalget.

5. Forretningsudvalget planlægger og tilrettelægger ekspertgruppens arbejde.

6. Forretningsudvalget kan invitere arbejdsgruppernes ordførere til at deltage i sine møder.

Artikel 9

Sekretariat

Kommissionen varetager ekspertgruppens, forretningsudvalgets og arbejdsgruppernes sekretariatsopgaver.

Artikel 10

Inddragelse af Kommissionens tjenestegrene

Repræsentanter for Kommissionens berørte tjenestegrene kan deltage i ekspertgruppens, forretningsudvalgets og arbejdsgruppernes møder.

Artikel 11

Udtalelser og rapporter

1. Ekspertgruppen forelægger sine udtalelser og rapporter for Kommissionen. Kommissionen kan fastsætte en frist for, hvornår en udtalelse eller rapport skal være fremsendt.

2. Der foretages ikke afstemninger i forbindelse med ekspertgruppens drøftelser. Hvis en udtalelse eller rapport godkendes enstemmigt af ekspertgruppen, udarbejder denne fælles konklusioner, der knyttes som bilag til mødeprotokollen. Hvis ekspertgruppen ikke når til fuld enighed om en udtalelse eller rapport, informerer ekspertgruppen Kommissionen om de divergerende synspunkter.

3. Kommissionen kan offentliggøre ekspertgruppens rapporter, udtalelser og arbejdsdokumenter på internettet, medmindre de er fortrolige.

Artikel 12

Møder

1. Ekspertgruppen mødes på Kommissionens hjemsted efter indbydelse fra Kommissionen.

2. Forretningsudvalget indkaldes til Kommissionens hjemsted på formandens initiativ og med Kommissionens samtykke.

Artikel 13

Tavshedspligt

Uden at dette i øvrigt berører anvendelsen af EF-traktatens artikel 287, må medlemmerne af ekspertgruppen i tilfælde, hvor Kommissionen har informeret dem om, at den pågældende udtalelse eller sag skal behandles fortroligt, ikke videregive oplysninger, som de får kendskab til under arbejdet i ekspertgruppen eller dennes arbejdsgrupper. I så fald må kun medlemmerne af ekspertgruppen og Kommissionens repræsentanter deltage i møderne.

Artikel 14

Ikrafttræden

Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 25. marts 2003.

På Kommissionens vegne

António Vitorino

Medlem af Kommissionen

(1) EFT L 203 af 1.8.2002, s. 1.